**ДО**

**МИНИСТЪРА НА ОТБРАНАТА**

**НА РЕПУБЛИКА БЪЛГАРИЯ**

**Г-Н КРАСИМИР КАРАКАЧАНОВ**

**Д О К Л А Д**

**от СЪВЕТА НА ДИРЕКТОРИТЕ НА „ТEРЕМ-Холдинг” ЕАД**

**Относно**: *Отчет за резултатите от производствено-стопанската дейност на „ТЕРЕМ-Холдинг“ ЕАД и неговите дъщерни дружества през първото тримесечие на 2020 г.*

**УВАЖАЕМИ ГОСПОДИН МИНИСТЪР,**

В изпълнение на разпоредбата на чл. 23 от Правилника за реда за упражняване правата на държавата в търговските дружества с държавно участие в капитала (ПРУПДТДДУК), Ви представяме Отчет за дейността на Съвета на директорите на „ТЕРЕМ-Холдинг” ЕАД за първото тримесечие на 2020 г. В отчета са обхванати резултатите от изпълнението на бизнес - програмите на всички дружества в Групата и тяхното отражение върху текущото финансово и икономическо състояние на предприятията.

Производствено-стопанската дейност на „ТЕРЕМ-Холдинг” ЕАД и дъщерните му дружества през първото тримесечие на 2020 г., беше организирана при следните условия:

1. Извършените услуги по специализиран ремонт, производство и модернизация на въоръжение и военна техника увеличават своя дял в общо произведената продукция. През първото тримесечие на 2020 г. те са **43,43 %**, апрез съпоставимия период на 2019 г. са заемали дял около 36,73% от общо произведената продукция;

2. Продължава тенденцията за увеличаване дела на продукцията (в т.ч. услуги) за Министерството на отбраната – през първото тримесечие на 2020 г.те са **34,42%** от общия обем на продукциятя. През последните пет години (2015 -2019 г.) изпълняваните специалилирани ремонтни услуги за нуждите на българската армия бяха осреднено 13% от общото производство на Групата;

3. Извънредното положение в страната и пандемията COVID-19 доведоха до спиране на производствената дейност на производствените предприятия (с изключение на „ТЕРЕМ – КРЗ Флотски арсенал Варна“ ЕООД) за около две седмици. Това предизвика допълнително нарушаване на производствения ритъм през отчитаното тримесечие на 2020 г., и влоши ситуацията с недостатъчната натовареност на мощностите, в някои от предприятията;

4. Въпреки ниската степен на натовареност и отпусканите заемни средства за посрещане на ликвидните затруднения на някои от дъщерните дружeства, като цяло, продължи политиката за строга финансова дисциплина и погасяване на главниците и лихвите по старите заеми.

**І. Изпълнение на икономическите показатели на група „ТЕРЕМ” през разглеждания период**

Подробна информация за основни икономически показатели през отчетния период, съпоставени с резултатите от първото тримесечие на 2019 година е представена в **Приложение № 1** към настоящия доклад.

Съвпадението на разпространението на заразата COVID-19 и необезпечеността с дългосрочни договори (над 6-8 месеца) се очаква да доведе до допълнително състояние на икономическа несигурност за дружествата от Група „ТЕРЕМ“.

**II. Изпълнение на оперативния план**

**1. Производствена дейност**

През първото тримесечие на 2020 г. в група „ТЕРЕМ“ е произведена продукция за **7 023** хил. лв., в т.ч.:

|  |  |
| --- | --- |
| - специална продукция | 3 050 |
| - гражданска продукция | 3 973 |

Дейността на ръководството на Групата и дъщерните дружества, беше насочена към изпълнение на актуализираните бизнес-разчети за 2020 г. В сравнение със съпоставимия период (първо тримесечие) на 2019 г., обемът, бележи **ръст от 44,77%** (отчетената продукция за първо тримесечие на 2019 г. е 4 851 хил.лв.). Обобщена информация за степента на изпълнение на производствената програма на група „ТЕРЕМ”за първо тримесечие на 2020 г. по видове направления/продукция е представена в **Приложение № 2** към настоящия доклад.

Най-общо, структурата на изпълнението, по отделни предприятия, е както следва:



Дружествата отчитат произведените обеми на база на заложените разчети в техните одобрени (индивидуални) актуализирани бизнес-програми за 2020 г., като в частта на първото тримесечие на 2020 г. изпълнението достига **91,31%** от планираното. От друга страна, произведените обеми възлизат на 21,5% от общия планиран обем на производството за цялата 2020 г. Подробен анализ на резултатите от дейност на всяко едно от дружествата е представен по-долу:

**„ТЕРЕМ - Летец” ЕООД, гр. София**

|  |  |  |  |
| --- | --- | --- | --- |
| **За първо тримесечие на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |
| 1 324 | 1 077 | (247) | 81,34% |

Производствената програма на „ТЕРЕМ – Летец“ ЕООД за първото тримесечие на 2020 г. е изпълнена на **81,34%**. Произведеното за отчетния период представлява 21,5% от планираното за цялата 2020 г. Отчита се **увеличение с 1%** в обема на текущо произведената продукция, спрямо същия (съпоставим) период на предходната 2019 година.

Структурата на произведената продукция за първото тримесечие на 2020 г. в хил. лв. е:

|  |  |
| --- | --- |
| - специална продукция | 664 |
| - гражданска продукция | 413 |

В периода 01.01.2020 г. - 31.03.2020 г. са извършвани ремонтни дейности за нуждите на Министерството на отбраната на Р България – ВВС, които ще продължат и през следващото тримесечие:

- капитално-възстановителните ремонти на вертолет Ми-17 с борден № 421;

- капитално-възстановителен ремонт на вертолет Ми-24В с борден №144;

- капитално-възстановителен ремонт на оборудване за Ми-24В

От началото на 2020 г., бяха изпълнени поръчки за ремонт на възли, агрегати, блокове и компоненти от вертолети тип „Ми“, както и поръчки за услуги, свързани с авиационна техника, които макар и за не висока единична стойност и подсигуряват заетост и относително регулярен приход. Такива поръчки ще продължат да се изпълняват и през следващите отчетни периоди.

Продукцията с гражданско предназначение обхваща извършени галванични услуги, ремонт на авиационни агрегати за вертолети тип „Ми“ и изработка на резервни части за вертолети. Извършени са техническо обслужване, съхранение и охрана на авиационна техника, собственост на външни фирми-възложители. Тези дейности са застъпени в плана за 2020 година и ще продължат да бъдат изпълнявани.

В краткосрочен план се очаква постъпване за ремонт на авиационни агрегати. Водят се преговори за извършване на техническа помощ на агрегати за период от три до шест месеца.. Провеждат се разговори с представители на фирма TEXTRON за оценка на възможностите за реализация на съвместни проекти в областта на авиационните ремонти на руски вертолети за трети страни.

Дружеството полага усилия за усвояване на основния ремонт на агрегати, дейност осигуряваща предварителната подготовка за ремонт на вертолети Ми-17 В1/В5, Ми-8МТВ1, Ми-24Д/В/П и др. перспективни изделия, представляващи модификации на сега ремонтираните вертолети Ми-8П/Т и Ми-17 и Ми-24Д. Процесът изисква осигуреност, както с техническа документация, така и със съответен агрегат за опитен образец, ремонтно-монтажен инструмент и стендово оборудване.

Продължава работата по обучение на специалисти за придобиване на Бривет по отношение на ремонта на агрегати от въздухоплавателни средства, които имат Европейски сертификат, като се планира това да са Вертолет Ми-171Е и Ка-32ВС. Подготвя се предложение към ГД ГВА с обхвата на дейностите, за които ще се иска разрешение за ремонт. Проучва се въпроса за участие в техническото обслужване и на западна авиационна техника.

**„ТЕРЕМ** - **Хан Крум” ЕООД, гр. Търговище вкл. Обособено производство „ТЕРЕМ-Овеч“ – гр. Провадия**

|  |  |  |  |
| --- | --- | --- | --- |
| **За първо тримесечие на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |
| 539 | 165 | (374) | 30,61% |

Произведено е **30,61%** от планираното за първото тримесечие на 2020 г. Произведената продукция през отчетния период е едва 4% от планираното годишно производство. Отчита се съществен **спад от 81,27%** спрямо същия (съпоставим) период на 2019 година по отношение на производството.

Структурата на произведената продукция за първото тримесечие на 2020 г. в хил. лв. е:

|  |  |
| --- | --- |
| - специална продукция | 130 |
| - гражданска продукция | 35 |

През отчетен период, както и през следващи отчетни периоди, усилията ще бъдат насочени основно към ремонт трета степен на 3 броя танк Т-72, собственост на Министерството на отбрана, както и изработката на три комплекта ЗИП за тях.

Извършва се ремонт на специален автомобил с повишена проходимост МАЗ-543 и на БМ-1 към него, възложени от Български морски флот.

Ще продължат започнатите дейности по изработка на резервни части за бронетанкова техника за частни фирми.

Завърши модернизацията на 8 броя двигатели В55 във В55 У за танк Т 55АМ1. Поради доказана ефективност, ще бъдат модернизирани още 31 машини за частна фирма.

В частта на гражданската продукция, са извършени ремонти на снегорини.

Планирано е стартирането на следните дейности:

- изработване на резервни части за БТТ за фирма Кинтекс и фирма „БИЙМ”;

- изработване на тренировъчна серия по ОМП;.

- обслужване на дизел генераторни установки във ВМА гр. София .

Дружеството се подготвя да участва в обществена поръчка за ремонт III-та степен на танкове Т-72. Проведени са технически разговори за нови номенклатури детайли с ф. "Далековод" - Република Хърватска, като е изработена пробна серия. Предложени са ценови листи за усвоени номенклатури от резервни части за вагони. Работи се по договора с Армитранс за ремонт на четири броя установки БМ21.

На територията на обособено производсво „ТЕРЕМ – Овеч“- Провадия беше подписан договор с чешките заводи „Татра“ за изграждане на център за ремонт на военни камиони на марката „Татра“. Оборудването е доставено, извършено бе и обучение от чешки специалисти за работа с уредите и ремонтните дейности. Базата е сертифицирана от „Татра“ за извършване на ремонт, поддръжка и доставка на резервни части. Информирани са потенциални клиенти за придобитите възможности. Очакванията са за поръчки и от граждански организации, с което да се разшири производствения капацитет и да се увеличат приходите на предприятието.

**„ТЕРЕМ** - **КРЗ Флотски Арсенал Варна” ЕООД, гр. Варна**

|  |  |  |  |
| --- | --- | --- | --- |
| **За първо тримесечие на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |
| 4 530 | 5 178 | 648 | 114,30% |

През първото тримесечие на 2020 г. се отчита **114,3%** изпълнение на бизнес програмата, в частта на произведената продукция. Произведената продукция за отчетния период представлява 30% от общо планирания обем за цялата 2020 година. Производството бележи **значителен ръст от над 134%** спрямо съпоставимия период на предходната 2019 година.

Структурата на произведената продукция за първото тримесечие на 2020 г. в хил. лв. е:

|  |  |
| --- | --- |
| - специална продукция | 1 792 |
| - гражданска продукция | 3 386 | |

Производствената дейност през отчетния период беше изцяло съсредоточена в докови, класови ремонти и възстановителни дейности на моторни кораби и танкери, фрегата, корвета, миночистач и гранични полицейски катери. От началото на 2020 г. в завода са завършени ремонти дейности по 15 бр. кораби. Най-съществен е делът на гражданската продукция – над 65% от общия обем, като отделно гражданската продукция за чуждестранни клиенти съставлява 62,4% от обема на продукцията за отчетния период.

Извършени са следните дейности, възложени от Български Военноморски сили при Министерството на отбраната:

* доков ремонт на фрегата „Дръзки“ с б.н. 41;
* доков ремонт на корвета „Бодри“ с б.н. 11;
* доков ремонт на тнб „Анкин“ с б.н. 303;
* доков ремонт на мврт „Антарес“ с б.н. 304;
* ремонт на главни дизел-редукторни агрегати ДРА 210Б;
* ремонт на елементи от комплектацията на подвижен брегови ракетен комплекс „Рубеж“.

През отчетния период са завършени ремонтни работи и услуги по моторни кораби „Пенелопа“ и „Калиопа“ по договори с „Варса Шипинг“ ООД, както и на моторни кораби „Емона“ и „Семела“ и други, възложени от български и чуждестранни фирми.

Ще продължи изработката на мишена за ракетна и артилерийска стрелба /МАРС/, възложени от Министерството на отбраната, както и доковия ремонт на противопожарен кораб „Ахелой“ и спасителен кораб „Протео“ за нуждите на Български Военноморски сили.

В следващото тримесечие ще продължат започнатите ремонти на моторен кораб „Кама“(БС – Шипинг ООО), „Дафна“ на „Варса шипинг“ ООД и “Вера“ на Кубан Марине Къмпани. Ще продължи предоставянето на услуги и техническо обслужване по договори с четири фирми, собственици на моторни кораби.

Продължава изпълнението по рамковия договор за следгаранционно поддържане на гранични катери за ГД „Гранична полиция“ - Бургас МВР. Получени са ремонтни ведомости на всички катери, които предстои да бъдат оферирани и изпълнени.

Основен дял в производственото оборудване в дружеството заемат доковите съоръжения. За първо тримесечие на 2020 год. са докувани 21 бр. обекти, при докувани 16 броя през първо тримесечие на предходната година.

След срещата с партньорите от Кипър, има потвърждение за ремонт на два кораба, за компания Petronav. Уточняването на договорите е в процес.

Има уверение и потвърждение за ремонт на кораб от утвърден клиент в последната година „Foxrot Shipping CO Ltd.” за края на месец април 2020 г.

Поддържат се контакти с всички български корабособственици, има договореност за кораб за месец май/юни на компания Naviborn Ltd. Също така има устно потвърждение за кораб за същия период от друг български корабособственик.

Дружеството кандидатства по ОП за преоборудване на МДК в минен заградител 106 К, като успешно е преминало през двата етапа. Очаква се окончателното решение на комисията, което трябва да излезе през месец април 2020 г.

Полагат се усилия за подсигуряване на договори, като се комуникира с утвърдени чуждестранни клиенти за създаване на условия за натоварване на производствените мощности и персонала. Участието на завода в международно изложение за корабостроене и кораборемонт НЕВА в Санкт Петербург даде изключително добър резултат. Планирано е тази тенденция да продължи и през 2020 г. за представянето на завода на още две подобни международни изложения, но с оглед на създалата се международна епидемична обстановка най-вероятно това няма да се случи.

**„ТЕРЕМ**-**Ивайло” ЕООД, гр. Велико Търново**

|  |  |  |  |
| --- | --- | --- | --- |
| **За първо тримесечие на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |
| 1 048 | 511 | (537) | 48,76% |

Планът за първото тримесечие на 2020 г. за произведения обем продукция е изпълнен на **48,76%** и бележи **ръст над 15%** спрямо същия период на предходната 2019 г. Произведената продукция през първо тримесечие на 2020 г. е 12% от общия планиран годишен обем.

Структурата на произведената продукция за първо тримесечие на 2020 г. в хил. лв. е:

|  |  |
| --- | --- |
| - специална продукция | 425 |
| - гражданска продукция | 86 |

Специалната продукция за нуждите на Министерството на отбраната за отчетния период включва ремонт и възстановяване на техническите параметри на 3 броя ТПД-К1, който е завършен, и ремонт на 40 броя танков далекомер ТПД-К1, който ще се изпълняват в течение на годината.

От началото на 2020 г. са завършени следните ремонтни и производствени работи, като повечето са започнати през 2019 г.:

- дефектация и техническо обслужване на 100 боя 14,5 мм картечници КПВТ;

- дефектация и ремонт на 50 комплекта ПОУ за 122 мм гаубица 2А31;

- изработка на опитен образец – изделие на лафетна установка за 12,7 мм ДШК-М на база БТР-60КЩМ и монтаж на лафетната установка върху БТР-60 КЩМ;

- дефектация на 37 комплекта оптични прибори за танк Т-55 АМ1;

- ремонт и допълнителни дейности на 14 броя спирач и 14 броя връщач на противооткатни устройства;

- ремонт на 2 броя РПГ-7В, изработване на 3 броя балистични РПГ-7 и изработка на лафетна установка за 12,7 мм НСВТ ;

- модернизация на 1 брой опитен образец БМП в БМП-2П;

- изработка на 12 броя тринога с лафет за 12,7 мм картечница ДШК-М.

През следващото тримесечие ще бъдат продължени следните започнати дейности:

- довършителни работи по изделие БЧ-21 и БТС-2 – втори етап;

- модернизация на 30 бр. изд.9П148 (БРДМ-2);

- изработка на 100 броя "Устройство за стрелба с 14,5 мм картечница КПВ/КПВТ от земя";

- изработка на 50 броя 7,62х54 мм прибор за учебна стрелба ПУС-9Б(1)

- дефектация и ремонт на 3 комплекта оптични прибори, ПОУ, стрелково оръжие и лафет за НСВТ от танк Т-72;

- изработка на 10 броя 122 мм реактивна установка ПУ-2П;

- демилитаризация на 50 броя изделия МТ-ЛБ .

**„ТЕРЕМ-Цар Самуил” ЕООД,** **гр.** **Костенец**

|  |  |  |  |
| --- | --- | --- | --- |
| **За първо тримесечие на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |
| 250 | 92 | (158) | 36,80% |

Постигнатите резултати от „ТЕРЕМ - Цар Самуил” ЕООД през първо тримесечие на 2020 г. показват **намаление с над 24%** от произведеното спрямо обемите от съпоставимия период на предходната 2019 г. С произведената продукция през отчитания период, дружеството е изпълнило **36,8%** от планирания обем за първото тримесечие на 2020 г. и едва 9% от планирания годишен обем.

Структурата на произведената продукция за първо тримесечие на 2020 г. в хил. лв. е:

|  |  |
| --- | --- |
| - специална продукция | 39 |
| - гражданска продукция | 53 |

През отчетния период са завършени следните поръчки/изделия:

* изработване на 6 697 броя шашки от ТЕН чрез пресоване;
* производство на 2 партиди от по 5 000 броя бустер Т-800(допълнителен детонатор);
* производство на взривни вещества за граждански цели.

В следващото тримесечие ще продължи работата по:

* палетизиране на ракетни двигатели за изстрели БМ-21;
* изработване на 210 броя супресор за ловни карабини;

- сборка на неуправляеми авиационни ракети С-8 КОМБЕ – 5000 бр. при подаване на комплектовъчни елементи от клиента.

Пазарните перспективи са след осигуряване на необходимите елементи от възложителя да се постигне производствена ритмичност за сглобяване на останалите неуправляеми авиационни ракети С-8 КОМБЕ. Извършват се пробни изпитания съвместно с БАН за производство и ремонт на различни боеприпаси, за снаредяване по метода на леене и сборка на изд. АХГ-7ВСП. Работи се за усвояване производството на НАР С-8 и модификации, както и на изстрел за РПГ 7 (ОГ-7 и ПГ-7). Водят се преговори за производство на взривни вещества както и за започване на серийно производство на термобарични минохвъргачки, артилерийски изстрели и усвояване производството на сборка на изстрели за БМ 21.

Усилията са насочени към търсене на допълнителни възможности за подписване на нови договори за производство на специална и гражданска продукция, с цел стабилизиране на производствено – стопанската дейност, осигуряване на регулярни парични постъпления и за изпълнението на годишната производствена програма.

**2. Здравословни и безопасни условия на труд**

През отчетния период са осигурени средства за здравословни и безопасни условия на труд в дружествата от група „ТЕРЕМ”, включително за обучение, осигуряване на предпазни средства, защитни облекла, безплатна предпазна храна, провеждане на профилактични медицински прегледи, подобряване условията на труд и специализирана литература.

Ръководствата на Холдинга и дъщерните дружества предприеха всички препоръчани мерки за ограничаване разпространението на заразата COVID-19 и съобразяват дейността си с обявеното извънредно положение в страната.

През периода е допусната една трудова злополука - в „ТЕРЕМ - КРЗ Флотски арсенал Варна“ ЕООД . Няма отклонение от нормалните действия и условия на работа. За недопускане на повторяемост, като мярка, е проведен извънреден инструктаж. Няма трудови злополуки, водещи до трайна загуба на трудоспособност.

В дъщерните дружества са извършвани проверки от съответните Дирекции „Областна инспекция по труда” за спазване на законовите изисквания за осигуряване на ЗБУТ. Предписанията за отстраняване на констатираните пропуски се изпълняват.

**3. Екология**

Изградените пречиствателни съоръжения във всички дъщерни дружества функционират нормално и не се допуска замърсяване на околната среда при осъществяване на производствения процес.

**4. Търговска дейност**

Търговската дейност на „ТЕРЕМ-Холдинг” ЕАД през първото тримесечие на 2020 г. се организира в помощ на дъщерните дружества в следните направления:

- маркетингова и рекламна дейност за произвежданата специална и гражданска продукция;

- реализация на произведената специална и гражданска продукция;

- доставка на необходимите суровини, материали, комплекти възли и агрегати и резервни части за производствената дейност.

През първото тримесечие на 2020 г. в група „ТЕРЕМ” са реализирани общо (агрегирано) нетни приходи от продажби на продукция, стоки и услуги в размер на **7 334** **хил. лв.** (в т.ч. и индивидуалния принос на „ТЕРЕМ – Холдинг” ЕАД).По този показател Групата бележи **ръст от 56,94%** спрямо съпоставимия период на предходната година.

Търсят се допълнителни възможности за сключване на договори с фирми за ремонти на въоръжение и военна техника /предпродажна подготовка и производство на резервни части/, с които да се повиши степента на натовареност на производствените мощности и персонала в дъщерните дружества.

Търсят се възможности за участие в международни тръжни процедури за доставка на стоки за нуждите на министерствата на отбраната на отделни страни.

**5. Управление на персонала**

***Численост на персонала***

Група „ТЕРЕМ” отчита **намаление с 14 човека** в числеността на общия списъчен брой на персонала към 31.03.2020 г., в сравнение с края на 2019 година, което е намаление с от 1**,3% (**намалението е основно при „ТЕРЕМ-Хан Крум“ ЕООД и „ТЕРЕМ-Ивайло“ ЕООД)

- списъчен брой на персонала на 01.01.2020 г. – **1 087 човека;**

- списъчен брой на персонала на 31.03.2020 г. **- 1 073 човека**.

Средно-списъчният брой на персонала към 31.03.2020 г. за група „ТЕРЕМ“, без жените в отпуск по майчинство е **1 071 човека**, което е **намаление със 33 души, представляващо 3% намаление**  в сравнение с края на 2019 г.

***Доходи на персонала***

За първо тримесечие на 2020 г, група „ТЕРЕМ” отчита среден доход (трудово възнаграждение, клас, доплащания и други социални плащания) на едно лице от персонала в размер на **1 348 лева**. В сравнение с първо тримесечие на 2019 година, средния доход на персонала в група „ТЕРЕМ” е нараснал със **183 лева** или с **15,71%**. В сравнение с края на 2019 г. ръстът **е 9,33%,** повлиян основно от увеличението **с 8,93 %** на минималната работна заплата за страната от 01.01.2020 г. (при някои от работниците, чийто основни възнаграждения таргетират към този показател) и натовареността, респ. завишено възнаграждение на някои работници, от допълнителното материално стимулиране за постигнати резултати при изпълнение на определени (допълнителни) производствени задачи.

Средният доход за първо тримесечие на 2020 г. в група „ТЕРЕМ“ е достигнал средната работна заплата за страната (1 313 лв.), отчетената от НСИ за IV-то тримесечие на 2019 г.

За първо тримесечие на 2020 г., най-висок среден месечен доход в дъщерните дружества отчитат „ТЕРЕМ-КРЗ Флотски арсенал Варна” ЕООД – **1 520 лв.** и„ТЕРЕМ-Летец” ЕООД **– 1 442 лв.**, следвани от, „ТЕРЕМ-Цар Самуил“ ЕООД – **1 043 л**в.,ТЕРЕМ–Ивайло” ЕООД **– 1 028 лв** и „ТЕРЕМ–Хан Крум“ ЕООД – **999 лв.**  С най-висок ръст на средния месечен доход има в „ТЕРЕМ – КРЗ Флотски арсенал Варна“ ЕООД – 21,8% спрямо съпоставимия период на 2019 г. и 16% от началото на 2020 г. При останалите три дружества това увеличение е между 1,2% и 8,9% т.е. не изпреварва увеличението на минималната работна заплата за страната.

***Социално сътрудничество***

През разглеждания период, Съветът за социално сътрудничество на група „ТЕРЕМ” и Комисиите за социално сътрудничество в дъщерните дружества организираха дейността си в съответствие със своите пълномощия.

Във всички дъщерни дружества има валидни Колективни трудови договори /КТД/ към 31.03.2020 г., с изключение на „ТЕРЕМ – Хан Крум“ ЕООД, където преговорите са финализирани и предстои подписване на ново КТД до края на м.април т.г.

**6. Финансово-икономическо състояние на група „ТЕРЕМ” за първо тримесечие на 2020 г.**

|  |  |  |  |  |
| --- | --- | --- | --- | --- |
| **№ по ред** | **ПОКАЗАТЕЛИ** | **Нетни приходи от продажби хил. лв.** | **Печалба** (след корпоративен данък) **хил. лв.** | **Рентабилност** |
|
| 1. | "Терем-Летец" ЕООД | 1 040 | (815) | 0,00% |
| 2. | "Терем-Хан Крум" ЕООД вкл. Обособено производство "ТЕРЕМ-Овеч" | 66 | (837) | 0,00% |
| 3. | "Терем-КРЗ Флотски арсенал" ЕООД | 5 178 | 194 | 3,75% |
| 4. | "Терем-Ивайло" ЕООД | 561 | (241) | 0,00% |
| 5. | "Терем-Цар Самуил" ЕООД | 96 | (115) | 0,00% |
| 6. | "ТЕРЕМ - Холдинг" ЕАД | 393 | (340) | 0,00% |

**Задължения и вземания**

- **задължения** (на групата към трети лица и към МО) – **25 374** **хил. лв.**, основно по получени аванси за ремонти, които ще се изпълняват през 2020 г.;

- **вземания** (на групата от трети лица) -  **9 872 хил. лв.**

**Разходи на 100лв. оперативни и общо приходи (с натрупване) за първо тримесечие на 2020 г.**



През първо тримесечие на 2020 г., като цяло дружествата не бяха осигурени във висока степен с договори и поръчки и това затрудни (в някои от предприятията) осигуряването на тяхната издръжка и покриването на условно-постоянните им разходи.

Към 31.03.2020 г. в дружествата няма неразплатени задължения към персонала.

**7. Инвестиции**

Общият обем на извършените инвестиционни разходи през първо тримесечие на 2020 г. е 54 хил. лв. – основно те са в „ТЕРЕМ – Летец“ ЕООД (23 хил лв за ДМА) и в „ТЕРЕМ – КРЗ Флотски арсенал Варна“ ЕООД (20 хил. лв. за ДМА).

**ИЗВОДИ:**

1. За първо тримесечие на 2020 г. група „ТЕРЕМ” отчита ръст от 44,77% на общия обем произведена продукция, главно поради възложените ремонти от Министерството на отбраната, както и ръст от 56,947% на реализираните (агрегирани) нетни приходи от продажби в сравнение със съпоставимия период – първо тримесечие на 2019 година. Като се отчитат настоящата неблагоприятна бизнес-среда в световен план, и средносрочните перспективи пред Групата, се очаква съществено намаление на обема през следващите отчетни периоди;

2. Кумулативно от началото на 2020 г. се отчита (като цяло) малко по-висока степен на натовареност на дъщерните дружества, но едновременно с това се очаква натовареността да е неритмична и в значително намалена степен през предстоящата 2020 година, независимо от провежданите преговори и търговски активности, извършени към настоящия момент. Очакванията ни за намаляване на натовареността са обвързани с прогнозите за рецесия и икономическа криза в световен план поради пандемията COVID-19. Създалата се обстановка на несигурност ще доведе и до известни сътресения при доставките на суровини и материали, както и в забавяне на някои поръчки. Ръководството следи развитието на обстановката у нас и в страните на бизнес-партньорите ни за предприемане на навременни мерки за преодоляване на кризисни ситуации;

3. Ръководството на „ТЕРЕМ - Холдинг” ЕАД провежда политика на строга финансова дисциплина и ограничаване дела на външните подизпълнители/услуги, което съчетано с политика по справедлива оценка и заплащане към персонала, се надяваме да доведе до устойчиви резултати за група „ТЕРЕМ“.

Докладът е приет от Съвета на директорите на „ТЕРЕМ-Холдинг” ЕАД с Решение по т. \_\_ от Протокол № \_\_\_ / \_\_.04.2020 г.

**Приложения:**

Приложение № 1. Резултати от изпълнението на икономически показатели на група „ТЕРЕМ” за първо тримесечие на 2019 г.;

Приложение № 2. Изпълнение на производствената програма на група „ТЕРЕМ” за първото тримесечие на 2020 г;

Приложение № 3. Численост на персонала и среден месечен доход в група „ТЕРЕМ” за първо тримесечие на 2020 г.;

Приложение № 4. Справка за основните финансови показатели на търговските дружества о група „ТЕРЕМ”;

Приложение № 5. Отчет за финансовото състояние на „ТЕРЕМ-Холдинг” ЕАД към 31.03.2020 г.;

Приложение № 6. Отчет за печалбата или загубата и другия всеобхватен доход на „ТЕРЕМ-Холдинг” ЕАД за периода 01.01.2020 – 31.03.2020 г.;

Приложение № 7. Отчет за паричните потоци на „ТЕРЕМ-Холдинг” ЕАД за периода 01.01.2020 – 31.03.2020 г.;

Приложение № 8. Отчет за промените в собствения капитал на „ТЕРЕМ-Холдинг” ЕАД към 31.03.2020 г.

\_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_ Иван Досков**

***Изпълнителен директор***







